दस में से दस टेस्ट जीतना चाहते हैं ब्रेसनन  
ब्रेसनन ने कहा, मैं अपने टेस्ट कैरियर में खुशकिस्मत रहा हूं। यदि श्रृंखला के अंत में 10 में से 10 का रिकॉर्ड बन सका तो बहुत अच्छा होगा।
इंग्लैंड के तेज गेंदबाज टिम ब्रेसनन अब तक आठ टेस्ट खेले हैं और ये सभी इंग्लैंड ने जीते हैं। अब उनका इरादा भारत के खिलाफ आखिरी दो टेस्ट जीतकर परफेक्ट टेन का रिकॉर्ड बनाने का है। ब्रेसनन ने ट्रेंट ब्रिज में दूसरे टेस्ट में पांच विकेट लेने से पहले दूसरी पारी में 90 रन बनाए थे। इंग्लैंड चार मैचों की श्रृंखला में 2.0 से आगे है।  ब्रेसनन ने कहा, मैं अपने टेस्ट कैरियर में खुशकिस्मत रहा हूं। नाटिंघम में जीतने के बाद मेरी खुशी का ठिकाना नहीं था। उन्होंने कहा, यदि श्रृंखला के अंत में 10 में से 10 का रिकॉर्ड बन सका तो बहुत अच्छा होगा। हम एजबेस्टन में भी इस प्रदर्शन को दोहरा सके तो भारत के लिए काफी मुश्किलें पैदा होंगी। उन्होंने द गार्डियन से कहा, वैसे हमें पता है कि भारतीय टीम कितनी मजबूत है लिहाजा आत्ममुग्ध होने की जरूरत नहीं है। हम अपने बेसिक्स पर ध्यान देंगे जिससे नतीजे खुद ब खुद मिलेंगे। ब्रेसनन को कल से शुरू हो रहे तीसरे टेस्ट में अंतिम एकादश में जगह मिलनी मुश्किल है क्योंकि क्रिस ट्रेमलेट का दावा मजबूत है । इसके बावजूद वह निराश नहीं है ।  उन्होंने कहा, टीम की घोषणा होगी तब यह देखना दिलचस्प होगा कि मैं हूं या कोई और। चयनकर्ताओं के सामने दुविधा है लेकिन यह उनके लिए अच्छी है। उन्होंने कहा, मुझे खुशी है कि मुझे यह फैसला नहीं करना है। मैं उम्मीद करता हूं कि मुझे निराश नहीं होना पड़ेगा।